b"\n_START_ARTICLE_\nSrednja Dobrava\n_START_SECTION_\nZgodovina vasi\n_START_PARAGRAPH_\nIme vasi je bilo prvi\xc4\x8d zapisano 1368 kot Hard (nem. 'listnat gozd' ali 'planota'). Nekdaj so na planoti pobirali in kopali \xc5\xbeelezovo rudo bobovec, ki so jo talili fu\xc5\xbeinarji v Kropi in Kamni Gorici, od \xc4\x8desar je ostal samo \xc5\xa1e vhod v rudnik \xc5\xa0tolm, ki je v drugi polovici 18. stoletja preluknjal planoto po njeni \xc5\xa1irini. Dobravske kmetije so takrat oskrbovale rudarje in \xc5\xbeelezarje z \xc5\xbeitom. 5. dec. 1941 so Nemci skoraj vse va\xc5\xa1\xc4\x8dane izselili v Nem\xc4\x8dijo \xe2\x80\x93 dan izselitve je krajevni praznik. Na pokopali\xc5\xa1\xc4\x8du skupaj s soborci po\xc4\x8diva dobravski u\xc4\x8ditelj, ljudski prosvetitelj in narodni heroj Stane \xc5\xbdagar. 18 zlomljenih \xc5\xbeitnih klasov partizanskega spomenika so po na\xc4\x8drtu arhitekta Borisa Kobeta leta 1957 skovali v Kropi, verze zanj je spesnil Matej Bor.\n_START_SECTION_\nKultura in turizem\n_START_PARAGRAPH_\n\xc4\x8ce pridemo z vlakom, izstopimo v Podnartu, Oto\xc4\x8dah ali Globokem in se povzpnemo do ozna\xc4\x8dene poti, ki gre po severnem robu, kjer se planota preko prepadnih sten lomi v dolino. Z razgledi\xc5\xa1\xc4\x8d Ojstra pe\xc4\x8d na Vre\xc4\x8dah in s Stovca se odstirajo pogledi na savske brzice, \xc5\xbeeleznico vzdol\xc5\xbe Save in na vrhove Karavank, s srede planote pa na slikovito cerkvico na Jamniku v podalj\xc5\xa1ku Jelovice. \xc2\xbbZ Vre\xc4\x8d je prav imeniten razgled in vidi se 29 cerkva, saj pogled sega na vse nebesne strani,\xc2\xab\xc2\xa0je zapisal Jakob Alja\xc5\xbe, ki je bil konec 19. stoletja \xc5\xbeupnik na Dobravi. Preko Srednje Dobrave poteka Alja\xc5\xbeeva spominska pot; na nagrobnik v cerkvenem zidu je \xc2\xbbtriglavski kralj\xc2\xab\xc2\xa0dal vklesati verze v materin spomin. Cerkev Povi\xc5\xa1anja sv. Kri\xc5\xbea je iz srede 18. stoletja, kri\xc5\xbeev pot v njej je upodobil kranjski slikar Leopold Layer. Doma\xc4\x8dini imenujejo cerkev po svetem Roku, ki je svoj\xc4\x8das privabljal romarje in stoji v stranskem oltarju, na zemljevidih iz Franciscejskega katastra se cerkev imenuje po sv. Heleni._NEWLINE_Na Dobravi so nekaj \xc4\x8dasa prebivali ali sem zahajali Jo\xc5\xbea Lovren\xc4\x8di\xc4\x8d, Stane \xc5\xbdagar, Janez Jalen, filmar in fotograf Janko Balanti\xc4\x8d. _NEWLINE_V zadru\xc5\xbenem domu sredi vasi je gostilna z vrtom. Dobrava ni zanimiva samo za sprehajalce, jezdece, romarje, ampak tudi za kolesarje, ki se vzpnejo nanjo po cesti iz Podnarta do Prezrenj in Spodnje Dobrave, ali iz kroparske smeri, ali pa med konglomeratnimi balvani \xc4\x8dez Mi\xc5\xa1a\xc4\x8de od Save pri Globokem. Pozimi potegnejo na Dobravi teka\xc5\xa1ke proge in pripravijo drsali\xc5\xa1\xc4\x8de, poleti pa priredijo gasilsko veselico. _NEWLINE_Pohodne poti vodijo z Zgornje Dobrave v Kamno Gorico in od tam preko Fuksove brvi na Savi v Radovljico ali \xc4\x8dez Oto\xc4\x8de k romarski cerkvi na Brezje. Iz Lipnice se povzpnemo do cerkvice na Jamniku, od Miklav\xc5\xbeov\xc4\x8deve kmetije v Lipnici pa do Partizanskega doma na Vodi\xc5\xa1ki planini nad Kropo na Jelovici (1108 m)."